แอสเซสพลัสขายกองทุนกิมจิ11เดือนจ่าย2.125%
บลจ.แอสเซท พลัส&nbsp; เปิดขายกองทุนพันธบัตร เกาหลีใต้ ประมาณ 11 เดือน คาดผลตอบแทน 2.125% ต่อปี เสนอขายวันเดียว 30 มิ.ย. นี้
28 มิ.ย. 2553

บลจ.แอสเซท พลัส  เปิดขายกองทุนพันธบัตร เกาหลีใต้ ประมาณ 11 เดือน คาดผลตอบแทน 2.125% ต่อปี เสนอขายวันเดียว 30 มิ.ย. นี้
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน แอสเซท พลัส  เปิดเผยว่า ภาพรวมเศรษฐกิจของเกาหลีใต้ที่ฟื้นตัวอย่างต่อเนื่องตั้งแต่ต้นปี ปัจจุบันสถานะทางเศรษฐกิจมีอัตราการเติบโตสูง และประเด็นความขัดแย้งกับประเทศเกาหลีเหลือที่เริ่มสงบลง ทำให้เกาหลีใต้เป็นประเทศพัฒนาแล้วในเอเชียที่น่าสนใจลงทุน ซึ่งสำหรับในด้านการลงทุนในตราสารหนี้ ทำให้คลายกังวลในด้านความเสี่ยงด้าน Credit Risk ลดลง
นอกจากนี้  จากการที่ประเทศเกาหลีใต้เป็นประเทศที่มีการพึ่งพาเงินสกุลดอลลาร์สหรัฐมาก เนื่องจากประเภทธุรกิจการส่งออก การเดินเรือ และการบริการจากต่างประเทศ ซึ่งคิดเป็นสัดส่วนประมาณ 70% ของ GDP ประเทศ ดังนั้น จึงทำให้ประเทศเกาหลีใต้ยังคงมีปริมาณความต้องการดอลลาร์อยู่ในระดับสูง ซึ่งเอื้อต่อโอกาสการสร้างผลตอบแทนส่วนเพิ่มให้กับเงินลงทุนจากต่างประเทศที่เข้าไปลงทุนในพันธบัตรเกาหลีใต้
อย่างไรก็ตาม การที่รัฐบาลเกาหลีใต้ได้ออกมาตรการจำกัดปริมาณเงินดอลลาร์สหรัฐฯ ในประเทศเกาหลีใต้ ซึ่งส่งผลกระทบในช่วงสั้นในด้านความผันผวนของผลตอบแทนจากการลงทุนในพันธบัตรรัฐบาลในช่วงที่ผ่านมา  แต่ผลในระยะยาวจะช่วยให้ค่าเงินวอนของประเทศเกาหลีใต้มีเสถียรภาพมากขึ้น ความผันผวนของผลตอบแทนดังกล่าวจะลดลง และช่วยให้ส่วนต่าง (Spread) ของอัตราแลกเปลี่ยนวอน และดอลลาร์สหรัฐ มีความคงที่และต่อเนื่องมากขึ้น
“บริษัทฯ มองว่า กองทุนที่ลงทุนในพันธบัตรเกาหลีใต้ยังคงมีความน่าสนใจในการลงทุน เนื่องจากมีส่วนต่างผลตอบแทนที่สูงกว่าพันธบัตรรัฐบาลในประเทศอยู่พอสมควร ในระดับความเสี่ยงที่ต่ำ ดังนั้น  ในวันที่ 30 มิถุนายน นี้ บริษัทฯ จะเปิดขายและรับซื้อคืนรอบใหม่ (Rollover)  กองทุนเปิดแอ็คทีฟเอฟไอเอฟ 7 (ACFIF7) ซึ่งในรอบการลงทุนนี้ จะพิจารณาลงทุนในพันธบัตรเกาหลีใต้ (Korea Monetary Stabilization Bond (MSB)) อายุประมาณ 11 เดือน โดยคาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 2.125% ต่อปี"นายวินกล่าว